b'\n_START_ARTICLE_\nJoroinen\n_START_SECTION_\nMaantiede\n_START_PARAGRAPH_\nJoroisilla on kaksi taajamaa, kirkonkyl\xc3\xa4 ja Kuvansi. Niiden ulkopuolella kunnan maaseutumaisemaan kuuluvat suuret peltoaukeat ja pitk\xc3\xa4t n\xc3\xa4kym\xc3\xa4t. Kunnan halki kulkee harjuketju, jonka yhteydess\xc3\xa4 sijaitsevat my\xc3\xb6s Etel\xc3\xa4-Savon suurimmat pohjavesialueet Kotkatharju, Kolma ja Tervaruukinsalo._NEWLINE_Vuoden 2021 alusta Joroinen siirtyy Pohjois-Savon maakuntaan.\n_START_SECTION_\nHistoria\n_START_PARAGRAPH_\nJoroinen on ollut asuttuna esihistoriallisista ajoista asti, sielt\xc3\xa4 on l\xc3\xb6ytynyt kivikautinen asuinpaikka. Paikkakunnan sep\xc3\xa4t olivat jo 1550-luvulla kuuluisia taidoistaan. Vuonna 1631 Joroisista muodostettiin itsen\xc3\xa4inen pit\xc3\xa4j\xc3\xa4 joka koottiin Pieks\xc3\xa4m\xc3\xa4en ja Rantasalmen osista, ja samaan aikaan perustettiin Joroisten seurakunta. Tiett\xc3\xa4v\xc3\xa4sti ensimm\xc3\xa4inen kirkko valmistui 1686. Nykyinen Joroisten kirkko rakennettiin 1792-1793._NEWLINE_Joroinen on tunnettu lukuisista kartanoistaan, joita ovat esimerkiksi Frug\xc3\xa5rdin, J\xc3\xa4rvikyl\xc3\xa4n, Koskenhovin, Kotkan ja Paajalan kartanot. Joroisten, Rantasalmen ja Juvan kartanot kehittyiv\xc3\xa4t Sotilasvirkataloj\xc3\xa4rjestelm\xc3\xa4n ja Rantasalmen kadettikoulun vaikutuksesta. Savon kartanokulttuurin kukoistuskaudella 1760-1860 kartanoita oli siviilivirkamiesten ja upseerien omistuksessa yli sata. Monet rakennuksista ovat per\xc3\xa4isin 1800-luvun alkupuolelta ja on liitetty Museoviraston yll\xc3\xa4pit\xc3\xa4mien valtakunnalliseti merkitt\xc3\xa4vien rakennettujen kulttuuriymp\xc3\xa4rist\xc3\xb6jen joukkoon._NEWLINE_Paikkakuntaa kutsutaankin usein "Savon Pariisiksi", sill\xc3\xa4 kartanoiden v\xc3\xa4ki muodosti aikoinaan oman seurapiirins\xc3\xa4, jossa puhuttu kieli oli usein ranska.\n_START_SECTION_\nTalous\n_START_PARAGRAPH_\nVuonna 2017 Joroisten veroprosentti oli 20,75._NEWLINE_Vuonna 2016 eniten yhteis\xc3\xb6veroa maksaneet yritykset olivat J\xc3\xa4rvikyl\xc3\xa4n kartanon salaattituotannon emoyhti\xc3\xb6 Famigro, Joroisten oma osuuskunta ja Kaitaisten kuljetus._NEWLINE_Varkauden lentoasema sijaitsee aivan Joroisten kuntakeskuksen vieress\xc3\xa4.\n_START_SECTION_\nPalvelut ja ymp\xc3\xa4rist\xc3\xb6\n_START_PARAGRAPH_\nJoroisissa perusopetusta annetaan Kuvansin kyl\xc3\xa4koulussa ja kirkonkyl\xc3\xa4ll\xc3\xa4 Joroisten yhten\xc3\xa4iskoulussa. Toisen asteen opetusta antaa kirkonkyl\xc3\xa4ll\xc3\xa4 Joroisten lukio. L\xc3\xa4himm\xc3\xa4t ammatilliset koulutuspaikat ovat Juvalla, Pieks\xc3\xa4m\xc3\xa4ell\xc3\xa4 ja Varkaudessa.\n_START_SECTION_\nIlmastokuormitus\n_START_PARAGRAPH_\nHiilidioksidiekvivalentti (CO\xe2\x82\x82-ekv. tai CO\xe2\x82\x82-ekvivalentti) on ilmastotieteess\xc3\xa4 k\xc3\xa4ytetty suure, joka kuvaa kasvihuonekaasujen yhteenlaskettua ilmastoa l\xc3\xa4mmitt\xc3\xa4v\xc3\xa4\xc3\xa4 vaikutusta._NEWLINE_Vuoden 2010 laskelmien mukaan asukaskohtainen hiilijalanj\xc3\xa4lki oli Joroisissa Etel\xc3\xa4-Savon kolmanneksi suurin: 13\xc2\xa0900\xc2\xa0CO\xe2\x82\x82-ekv./asukas, joka on my\xc3\xb6s keskim\xc3\xa4\xc3\xa4r\xc3\xa4inen asukaskohtainen hiilijalanj\xc3\xa4lki koko Suomessa. Laskelmissa on huomioitu mm. l\xc3\xa4mmitys, s\xc3\xa4hk\xc3\xb6n kulutus, teollisuuden ym. polttoaine, liikenne ja maatalous. Etel\xc3\xa4-Savossa keskim\xc3\xa4\xc3\xa4r\xc3\xa4inen hiilijalanj\xc3\xa4lki oli 9\xc2\xa0600\xc2\xa0CO\xe2\x82\x82-ekv.\n_START_SECTION_\nUrheilu\n_START_PARAGRAPH_\nJoroisten urheilijat keskittyy l\xc3\xa4hinn\xc3\xa4 kuntoliikuntaan. Sen palloilulajeja ovat salibandy ja pes\xc3\xa4pallo, lis\xc3\xa4ksi toimintaa on kest\xc3\xa4vyysurheilussa, m\xc3\xa4kihypyss\xc3\xa4, frisbeegolfissa ja kuntosalilla. My\xc3\xb6s Kuvansin Kuohu keskittyy vahvasti yleisurheiluun ja aikuisten kuntoliikuntaan. Joroisten Jyskeell\xc3\xa4 on naisten joukkue salibandyn aluesarjassa.'